
Forord

Jeg vil takke alle de erfarne studentene jeg har møtt gjennom videreutdanning i Konflikthåndtering – ulike meklingsmetoder gjennom en tiårsperiode på Diakonhjemmet høgskole. Med sitt engasjement, sine spørsmål og kommentarer har de alle stimulert meg til stadig å lære mer på fagfeltet konfliktpsykologi. Også andre studenter i generell psykologi på høgskolen i nesten 20 år har lært meg mye. Like viktige er alle meklingsklientene og andre klienter som jeg har hatt samtaler med i mekling og gitt psykologisk rådgivning for i konflikter i deres liv. Takk til alle dere som har lært meg så mye!

Jeg vil også takke noen spesielle mennesker jeg har møtt på min vei både i arbeids- og privatlivet som jeg virkelig har måttet bryne meg på. De har forårsaket våkenetter i perioder jeg ikke har visst hvordan jeg skulle håndtere dem, og de har vært betydningsfulle læremestere i livet mitt. En av disse personene var nær meg nesten hele livet, og har vært min største læremester. Det er de krevende utfordringene og tøffe takene i eget liv som trolig har lært meg aller mest om konflikter. Dette er lærdom vi aldri glemmer og ikke kan lese oss til i bøker.

På hver sin måte har disse spesielle menneskene stimulert meg til å finne nye løsninger på krevende utfordringer i konflikter i livet og i meklingshverdagen. Uten disse erfaringene ville ikke dette ha blitt et faglig utviklingsområde for meg.

Mine to embetsutdanninger, og yrkeserfaring fra begge, har vært svært relevant for å utvikle kompetanse om konflikter. Psykologistudiet og spesialistutdanningen er et viktig fundament for forståelse av konflikter og har gitt meg en svært verdifull generell kunnskap som ballast for å analysere og forstå konflikter. Først og fremst har advokatarbeidet lært meg mye om hvordan vi håndterer konfliktene utenfor retten. Advokater kan utrette mye på den medmenneskelige siden hvis de har en personlig interesse og legning for det. Også det grunnleggende faglige fundamentet for å utvikle og drifte videreutdanningen på masternivå i mekling på Diakonhjemmet høgskole, har vært verdifull for min meklingsfaglige utvikling.

Det er alle disse ulike kunnskapskildene som inspirerte meg til å skrive en tredje bok om mekling.

En stor takk til min gode kollega og venn fra Diakonhjemmet høgskole gjennom alle de 17 årene jeg arbeidet der, Torill Danbolt. Hun har lest gjennom hele manuset. Torill har en kritisk sans og en sunn fornuft som jeg verdsetter høyt. I sin ydmyke tilnærming har hun kommet med verdifulle kommentarer til det enkelte kapittelet.

Takk også til forlagsredaktør Mariann Bakken. Med sin lange erfaring setter hun fingeren rett på svake punkter i fremstillingen som må forbedres. Samtidig er hun oppmuntrende til progresjonen med sine kommentarer. Et meget behagelig og konstruktivt samarbeid.

Jeg vil spesielt takke min kollega og gode venn som har vært en samarbeidspartner gjennom mer enn 20 år, U.S. Sakhi. Han har alltid vært tilgjengelig for å diskutere vanskelige saker. Også gjennom denne skriveprosessen har hans innspill vært verdifulle kommentarer. De vesentlige samtalene med ham om livet, gjennom nesten 40, år har lært meg så mye.

Bygdøy, april 2016

Grethe Nordhelle




Kapittel 1
Skape forståelse i høykonflikt


Høykonflikt på alle arenaer

Til alle tider i alle samfunn har mennesker vært i konflikt. En del av disse konfliktene utvikler seg til det jeg i denne boken velger å kalle høykonflikt. Det er intense, krevende konflikter å stå i, som noen ganger får alvorlig utfall, som til og med kan ende i drap. En del personer som tør å formidle meninger og utvise handlinger som er provoserende for andre er opp gjennom historien blitt drept. Konflikter mellom landene, som utvikler seg til høykonflikt, vil ofte resultere i krig. Til enhver tid utspiller det seg konflikter på ulike kontinenter mellom forskjellige land der utallige menneskeliv går tapt eller blir hardt rammet. Maktkamp om territorier, ideologier eller simpelthen ren og skjær herskesyke ligger bak kriger mellom land.

Enten konflikter er på et internasjonalt plan, mellom grupperinger innad i et land eller mellom enkeltpersoner, handler ofte kjernen i konflikten om mye av det samme, nemlig sterke emosjoner som er uttrykk for egoistiske interesser, frykt, angst eller selvsentrert adferd. Også krenkelse av andre er et typisk element i mange høykonflikter. Noen ganger er det lett å få øye på slike kvaliteter, andre ganger ligger de godt begravd under andre elementer, men dypest sett opplever jeg at vi ikke tar hensyn til andre når det utvikler seg til høykonflikt. I kapittel 4 og 5 blir årsaker til høykonflikter presentert mer nyansert.

Egoisme innebærer mange ulike elementer som genererer konflikt og blir på sett og vis en samlebetegnelse på mange ulike adferdsmønstre som de aller fleste av oss fra tid til annen kan være drevet av. Det betyr ikke at vi alltid havner i høykonflikt når vi er preget av egoisme. Begjær, sinne, grådighet, tilknytning og forfengelighet er alle avarter av egoisme. Når vi utforsker oss selv, vil jeg anta at det er andre enn meg som finner mange ubehagelige sannheter der motivasjonen som driver oss til handling viser seg å være preget av egoisme selv om den er pakket inn i glanspapir. Det er en krevende prosess å foreta en kontinuerlig, ærlig selvransaking. Det er grader av egoisme som driver oss. Motsatsen til egoisme er uselviskhet. Da er vi villige til å ofre egne interesser for å glede andre. Noen ganger er våre handlinger uselviske. Det betyr at vi handler uten forventning om gjenytelse, men føler det godt å gi eller gi avkall på noe vis-à-vis andre. Med slik adferd kommer vi ikke i konflikt. Dessverre er det ikke slik adferd som dominerer de fleste av oss, og følgelig er vi preget av mange konflikter. Det er når egne interesser blir viktigere enn å ta vare på relasjonen til andre at vi kommer i konflikt.

Det er grader av egoistisk karakter som overskygger at vi også tar hensyn til andres behov. Ordspillet: «Først meg selv og så min neste, hvis det er til mitt eget beste» indikerer egoisme. Da har vi ikke balanse i livet mellom en sunn ivaretagelse av egne behov og ta hensyn til andres. Når egoismen er stor, har konflikten etter min erfaring en tendens til å bli høy, eller konflikten treffer oss på områder i livet der vi er mer egoistiske eller selvsentrerte enn i andre sammenhenger. Er vi derimot gjennomsyret av uselviskhet, ofrer vi mange ting for den andres glede og prioriterer ikke å kjempe for rettferdighet for oss selv. Eller som psykologen Marshall Rosenberg sier: «Vil du være lykkelig eller ha rett?»

En helt annen sak er når vi ikke kjemper for egne interesser eller rettigheter, men for allmennhetens eller grupper som vi selv ikke tilhører. Slike handlinger er uselviske når vi selv ikke har noen form for vinning av dem. Analyserer vi på et dypere nivå hva som er den egentlige motivasjonskraften når vi sier vi kjemper for rettferdighet, er det som oftest likevel selviske interesser som ligger bak. Min erfaring er at mange som er i konflikt presenterer at de er svært opptatt av rettferdighet. For eksempel: Det er ikke rettferdig å bli skviset ut av denne jobben. Eller: Det er ikke rettferdig at barna skal være så mye hos den andre forelderen. Det som blir presentert som rettferdighet, har ofte skjult i seg et annet motiv som dypest sett er preget av egoisme, et såret egobilde: Ingen skal behandle meg slik! Noen ganger er den dypere motivasjonen bevisst, andre ganger trenger parten hjelp til å se hva som egentlig er drivkraften for å opprettholde konflikten.

Etter mine erfaringer ligger både frykt og angst bak mange høykonflikter. Mens frykt handler om en reell fare, er angsten en fare vi konstruerer. Når en person har angst, er det ikke noe å være redd for her og nå, men vedkommende er redd for at noe skal skje i fremtiden. Frykt eller angst innebærer at vi rett og slett ikke har kapasitet til å tenke på andre fordi vi er hjelpeløst og intenst fanget i egne følelser. Det er ikke egoisme, men selvsentrerthet som er en konsekvens av slike intense og plagsomme emosjoner. Interessen for andre blir borte når en person er så plaget av angst. Da mister han/hun evnen til å sette seg inn i den andres perspektiv, som i sin tur kan føre til urimelige forventninger og krav til andre. Overfølsomhet kan også gjøre at en person lett blir såret og tviler på andres motiver. Mistenksomheten kan bli stor. Har en person angst, vil mindreverdighetskompleks dominere, som igjen kan føre til sjalusi og irritasjon. Angstpregede personer kan også forsøke å kontrollere andre, som lett kan resultere i konflikt. Både frykt og angst kan føre til konflikter som utarter seg til høykonflikt.

Krenkelse av andres verdighet eller selvrespekt står sentralt i mange høykonflikter. En opplevelse av å bli krenket kan føre til sterke emosjonelle reaksjoner. Å føle seg tråkket på, mentalt sett, er svært ydmykende og kan bidra til en eskalering av motsetninger. Hvorvidt den krenkede reagerer med aggressivitet overfor krenkeren, er avhengig av hvilke konsekvenser dette kan få. Den spontane opplevelsen av å ønske å «ta igjen» og ydmyke den andre er svært vanlig. Ikke bare konteksten partene befinner seg i avgjør hvilken reaksjon de tyr til. Personligheten til en person spiller også en stor rolle for om reaksjonen på krenkelsen er innadvendt eller utadvendt. Mens den innadvendte reaksjonen ikke fører til høykonflikt, vil den utadrettede gjøre det motsatte. Uansett vil en krenkelse som rammer vesentlige sider ved en persons verdighet skape intense emosjoner. Er det stor maktubalanse, kan det få skjebnesvangre følger å sette seg opp mot den som har overmakt. Noen mennesker er spesielt sårbare for å oppleve seg krenket, uavhengig av om den andre har til hensikt å krenke dem eller ikke. Det er den subjektive opplevelsen uavhengig av den andres hensikt som er avgjørende for konfliktens intensitet.

Det er en uendelighet av eksempler på hva mennesker kan krangle om, både av materielle og immaterielle goder. Eierskap til territorium, enten mellom land eller naboer i lokalsamfunn, har til alle tider vært gjenstand for mange bitre kamper. Mange konflikter dreier seg om ulike verdier der nettopp økonomi blir satt opp mot ideologi. Ulike verdisyn som kommer i konflikt, enten det er ulike trossystemer eller politiske motsetninger der toleranse for annerledes tenkende mangler, skaper alvorlige og bitre konflikter. Slike konflikter kan finne sted mellom ulike etniske grupper, men også innenfor samme folkegruppe. Mangfoldet av motsetninger i verdisyn blant folk som bor i det samme området, gir store utfordringer med hensyn til generering av konflikter. Like barn leker best, gjelder ikke bare konflikter i parforhold, men også i lokalsamfunn. Ulikhet er en kilde til konflikter, særlig når toleransen for ulikhet eller mangfold er liten. Ekstremistiske grupperinger kommer ofte i konflikt med hverandre fordi toleransen for annerledes tenkende der er liten. Slike konflikter er høye og krevende å håndtere. En del kamper dekkes også under ulike faner for verdi eller trossyn, men handler i realiteten om egoistiske makt- og dominansbehov.

Høykonflikt er ikke bare konflikter som ender i det ekstreme, men alle konflikter som er fastlåste er en stor utfordring å håndtere for partene selv, men også for mekler. Polariserte konflikter utspiller seg både mellom nasjoner, i lokalsamfunn, i arbeidslivet og i familier.

Selv i familienes innerste kjerne kan det gå meget tøft for seg. Følelsene kan være svært så sterke – enten det handler om sjalusi, utroskap eller sterk uenighet om hvordan vi takler livets utfordringer. Opplevelse av ikke å bli verdsatt på en måte som en person ønsker, kan også føre til dramatisk adferd og høykonflikt. Kniving mellom familiemedlemmer om jordisk gods, har vært en kilde til krevende konflikter til alle tider:

Min far, som en tiårsperiode var dommer i skifteretten, skapte et ordtak som ble en gjenganger i vår familie. Når noen av oss snakket om en person vi kjente lite, som vi opplevde som sympatisk, sa min kloke far på sin mest østfoldske dialekt han kunne frembringe: «Nå-å-å, du har’nte skifta me’n mor.» (Nå, du har ikke skiftet med ham.) Med det mente han at det er først når du har vært i et skifteoppgjør med en person at du ser personens sanne natur. Det var daglig kost for ham å være vitne til intense, bitre og ofte langvarige stridigheter mellom mennesker om det jordiske gods. Mennesker som biologisk og ideologisk sett skulle være nær hverandre på en støttende og omsorgsfull måte havnet i stedet i høykonflikt med hverandre.



Forståelse gjennom mekling

Den eneste farbare veien ut av høykonflikter er å skape forståelse. Parter som er i høykonflikt er enten ikke i stand til, eller villige til, å forstå hverandre. Den dominante forsøker å fjerne eller undertrykke den andre parten isteden, eller begge konkurrerer om å være dominerende overfor den andre. De er ikke i stand til å lytte til hverandre, men har sitt fokus på å overbevise den andre. Det er ikke bare dårlig kommunikasjon som kjennetegner høykonflikt. Ofte er det også regelrett et brudd i kommunikasjonen. Partene har gitt opp å snakke med hverandre. Det må en utenforstående person til, som begge parter kan få tillit til, som kan klare å endre en høykonflikt ved å tilegne seg en forståelse.

I høykonflikt blir partene derfor avhengige av bistand fra en utenforstående når de er hjelpeløst fanget i konflikten. Mekler, som en upartisk tredjeperson, blir skolert til å gå inn i slike situasjoner på ulike arenaer i samfunnet. En mekler som skal håndtere høykonflikt må ha gode kvalifikasjoner og være personlig egnet hvis det skal være sjanse for å skape forståelse mellom partene. En mekler fungerer som en formidler mellom partene for å opprette en konstruktiv kommunikasjon, men mekler må kunne mer enn å formidle. Hun må berede grunnen slik at konstruktiv formidling blir mulig. I høykonflikt er forarbeidet for at partene skal bli konstruktive forhandlingspartnere den største og viktigste jobben.

Hvorfor partene er så rigide og fastlåste i sitt standpunkt må mekler sette seg dypt inn i og forstå. Uten at mekler har fått denne forståelsen, kan hun ikke hjelpe partene til en gjensidig forståelse. Forståelse betyr ikke å bli enige, men det er utgangspunktet for å forhandle med hverandre gjennom en mekler.

Uten å ha fått partenes tillit kan ikke mekler tilegne seg nødvendig forståelse. Det forutsetter at partene er villige til å åpne seg for mekler. Det gjør de bare hvis de opplever mekleren som tillitvekkende. Det blir derfor en nær sammenheng mellom god tillit og mulighet til å danne seg en oppfatning av den enkelte partens perspektiv på konflikten – ikke den presenterte virkeligheten, men den som ligger bakenfor og som oftest har ført til at konflikten er blitt så høy. Hva skjuler seg under overflaten som det sjelden blir satt ord på? Mekler må gjøre et gravearbeid for å komme til bunns i hva konflikten dypest sett handler om, både for den enkelte parten og i samspillet dem imellom.

I denne boken presenteres to aspekter som er særdeles viktige for å kunne lykkes i å håndtere høykonflikt: Det første er arbeidet med å etablere begge parters tillit. Det andre er å forstå konfliktens dypeste røtter. Mekler hjelper partene med å utvide sin forståelse etter at hun selv har forstått hva det egentlig dreier seg om. For å forstå andre må vi også arbeide med å forstå oss selv. Det er lettere å analysere og forstå andre mennesker på et nivå der vi har forstått oss selv. Vi er ikke i stand til å forstå andre mer nyansert og dypt enn vi kan forstå oss selv. Derfor blir en skolering i å bli en virkelig god mekler også et arbeid med økt bevisstgjøring av seg selv og en praktisering av denne forståelsen.

Forståelsesaspektet er tillagt stor vekt i denne boken. Skal mekler lykkes i høykonflikt, må dette aspektet fremheves i langt større grad enn det som vanligvis blir gjort. Det hjelper ikke med all verdens gode strategier hvis du som mekler ikke forstår når den enkelte strategien er nyttig eller ikke. Tannlegen kan ha fantastiske instrumenter, et perfekt håndlag, men vet ikke tannlegen hvilken tann som er opphavet til smerten og forstår smertens røtter, hjelper det ikke med instrumenter og godt håndlag. Slik er det også for mekler.

Før de tre grunnsteinene som handler om å etablere partenes tillit, forståelse av partene og selvrefleksjon som gir dypere forståelse av seg selv er på plass i konflikt­håndteringen, kan ikke mekler håndtere en høykonflikt på en tilfredsstillende måte, uansett hvor gode verktøy mekler har utviklet.

Når denne grunnkompetansen er på plass for å håndtere krevende konflikter, kommer en annen viktig spisskompetanse inn som tilleggskompetanse for å håndtere høykonflikt. Denne tilleggskompetansen innebærer først og fremst å forstå og håndtere sterke emosjoner og forstå og balansere maktubalanse mellom partene.

Det er disse aspektene av konflikthåndtering denne boken først og fremst handler om.



Bokens oppbygging

Ingen andre land har antagelig så mange meklere i forhold til antall innbyggere som Norge. På mange ulike arenaer benyttes mekling som en virkningsfull metode for å skape fredelig sameksistens og løsning på konkrete konflikter. I Norge skjer grunnopplæringen på bred basis innen konfliktrådene, gatemekling, skolemekling, fredsmekling, arbeidslivsmekling, rettsmekling, advokatmekling og ikke minst foreldremekling. Den sistnevnte meklingen er omfattende fordi den er obligatorisk for foreldre som går fra hverandre og har barn under 16 år, eller senere blir uenige om praktiseringen av foreldresamarbeidet. Opplæringen skreddersys for den enkelte meklingsarenaen når det gjelder rammene mekler arbeider innenfor, og den er spesifikk når det gjelder forståelse av denne konfliktarenaen, men det vesentlige i opplæringen er felles uansett hvor mekler arbeider fordi det handler om mennesker som er i konflikt med hverandre. En slik grunnopplæring er et springbrett for å starte som mekler.

Grunnopplæring i mekling er ikke fokus for denne boken. Jeg har tidligere skrevet to grunnbøker i konfliktforståelse, konflikthåndtering og mekling (Nordhelle, 2006, 2007). Denne boken bygger videre på dette fundamentet, men den kan også leses selvstendig og uavhengig av de to foregående bøkene.

Perspektivet i denne boken innebærer at grunntemaer i mekling ikke blir utredet. Hverken begrepet mekling, nøytralitet eller upartiskhet som sådan blir presentert. Enkelte utfordringer vedrørende fenomenet upartiskhet må likevel fremheves i en bok om høykonflikt. De manøvrene mekler gir seg i kast med dekkes bedre av begrepet multipartiskhet. Det innebærer å kunne være med den enkelte parten på hans/hennes premisser når mekler finner det nødvendig i visse faser under meklingen. Multipartiskhet er godt begrep, særlig i forhold til balansering av maktubalanse mellom partene. Da tar mekler en aktiv rolle som støttespiller. En annen måte å si det på er at under maktbalansering vil mekler midlertidig gå ut av sin upartiske rolle mens makten balanseres. Dette må gjøres på en slik måte at mekler ikke mister den andre parten i prosessen. Maktbalansering er et svært krevende tema i mekling, og upartiskheten blir problematisert i relasjon til dette temaet i kapittel 8, Skjult maktubalanse.

Et annet aspekt som omfattes av multipartiskhet blir formidlet av Julian Portilla: Som fasiliterende mekler må vedkommende gi den hjelpen han/hun kan til parter som lider i høykonflikt, og da må mekler være der for dem (Portilla, 2006).

Selv om mekler ikke driver terapi, må hun handle terapeutisk i høykonflikt. Det innebærer å gi støtte på deres premisser til den eller de partene som trenger det. Boken har med andre ord noen nyanseringer av visse grunnleggende fenomener, men den tar ikke mål av seg til å gi en uttømmende beskrivelse av den forståelsen og de ferdighetene en mekler trenger. Boken må derfor suppleres av grunnbøker i mekling hvis du ikke allerede har den grunnleggende kunnskapen intakt.

I denne boken formidles et mer nyansert og dypere perspektiv på noen sentrale aspekter av forståelse og håndtering av mekling som ansees som helt essensiell kunnskap i høykonflikt. Det er ingen konkret metode som gjør at meklere kan lykkes i å takle høykonflikter som sådan. Kanskje vi kan lykkes i en konkret konflikt med en spesifikk metode, men står på bar bakke i neste konflikt. Alle konflikter er ulike, og det innebærer at vi må ha kunnskap og erfaring fra mange ulike kilder, som må kunne anvendes fleksibelt for å lykkes i å håndtere de mest krevende konfliktene. Ønsker mekler å spesialisere seg innen en metodisk tilnærming, får hun for begrenset forståelse og metodikk til å håndtere høykonflikt. Her trenger mekler en åpenhet til å kunne hente ut det beste fra alle tilgjengelige kilder. Mekler har ikke råd til å utelukke noen skoleretning, men må ta til seg det beste fra dem alle.

Denne boken er basert på ulike kilder av kunnskap. Ulike tradisjoner innen meklingsfaget har hver sine verdifulle bidrag til å øke vår forståelse av mekling. Boken er i hovedsak basert på generaliserte erfaringer fra egen meklingspraksis i krevende konflikter gjennom mange år. De utvalgte temaene i boken er temaer jeg selv har savnet for å øke kunnskapen i å håndtere høykonflikter.

Mange har etterspurt bedre skolering for å takle de vanskelige konfliktene. De vanskelige, eller høykonfliktene, er ikke akkurat blitt redusert i antall med årene. Behovet for å skolere flere meklere til å bli i stand til å håndtere høykonflikt er stort. Denne boken er ment som ett bidrag i denne retningen.

Nå er det slik at kunnskap som blir formidlet gjennom bøker bare er et startpunkt. Å tilegne seg teoretisk kunnskap er et viktig og nødvendig første nivå i forbedring av sin kompetanse som mekler. Det er ingen lettvint vei til å bli en dyktig mekler i høykonflikter. Det betyr påbygging av teori vekselvis med å integrere de nyervervede kunnskapene i praksis. Det er bare øvelse som gjør mester. Som en åndelig veileder sa: «Det er bedre med ett gram praksis, enn 1000 gram teori.» Denne boken er teori inntil kunnskapene i den er blitt anvendt i praksis. Det er selvsagt for de fleste meklerne at det er slik, men er likevel en viktig påminnelse.

Det andre nivået på vei til å takle høykonflikt innebærer at vi som meklere må fordøye og erkjenne hva denne kunnskapen innebærer i et daglig konkret virke som mekler. Dette nivåskiftet er alfa omega i forhold til å forbedre sine evner som mekler. Som med all psykologisk kunnskap er det en utfordring å omdanne teoretisk kunnskap til praktisk prosesskunnskap. Hvilken praktisk anvendbarhet har jeg av denne kunnskapen i min hverdag som mekler? Eksempler og tydeliggjøring i boken hjelper en forhåpentligvis til å bevege seg til nivå to. Noen kasus er derfor detaljert fremstilt for «å kikke mekler i kortene».

Det tredje nivået innebærer å øve på å omsette erkjennelsen i praksis på ett og ett punkt. Min gode kollega og kloke samarbeidspartner i mange år, U.S. Sakhi, sier det slik: «It is good to know, better to realize and best to live in it.» Det er det samme som jeg her forsøker å utdype i tre nivåer i en trinnvis utviklingsprosess som mekler. Denne boken har som målsetning å øke kompetansen på nivå én og to. Det tredje nivået er det ikke mulig å gjennomføre i bokform, men må skje i den enkeltes liv som mekler.

Gradvis vil en slik praksis bringe oss som meklere nærmere i å lykkes med å håndtere høykonflikter. Med tålmodig innsats vil øvelse gjøre oss til mestere i faget. En del av læringen skjer også gjennom de spontane erfaringene vi gjør i praksis. Av og til erfarer mekler at hun finner nye måter å håndtere konflikten på når hun står midt oppe i den. Ikke alle høykonflikter kan håndteres i mekling, men langt flere enn det som gjøres i dag dersom vi skolerer flere til å bli dyktige meklere.

Å arbeide med sin egen utvikling er svært viktig når det gjelder å forstå og håndtere høykonflikter. Derfor er dette temaet blitt viet et eget kapittel i boken, kapittel 7, Meklers personlige kvaliteter. Mekler bruker seg selv som instrument i meklingsprosessen slik en terapeut gjør i terapiprosessen.

De som arbeider med internasjonale konflikter kan ha nytte av boken, selv om den ikke direkte retter seg mot slike konflikter. Mange av temaene har overføringsverdi til andre konfliktarenaer enn det de enkelte kasusene beskriver fordi det er mennesker som er i konflikt på alle arenaer.

Mekling i foreldrekonflikter om felles barn handler i realiteten oftest om parkonflikter når det gjelder høykonflikt. Temaer som handler spesifikt om hvilke konsekvenser høykonflikt har for barn, eller om barn skal trekkes inn i meklingen, blir ikke berørt i denne boken. Bokens målgruppe er voksne mennesker i konflikt med hverandre, uansett arena eller hvilket tema de krangler om.

Selv om boken først og fremst retter seg mot praktiserende meklere, vil de som er i startgropen for å begynne med mekling ha nytte av en slik bok. Studenter som har faget konflikt som et viktig fokus kan også trekke veksler på denne boken. Mennesker som for øvrig opplever konflikter som deltager eller det er konflikter i nærmiljøet og ønsker å utvide sin kunnskap både når det gjelder forståelse og håndtering av konflikter, kan også ha utbytte av boken.

